Florian Melcher
Dr Florian Melcher, wo am 22. Dezämber 1875 z S-chanf uf d Wält cho und am 23. Oktober 1913 z Samaade gstorben isch, isch e Schwiizer Romanischt und Wörterbuechredakter gsi.

Lääbe und Wärch 
Dr Melcher isch dr Son vom Giosua Melcher un dr Catharina geb. Thöni gsi. Er het z S-chanf d Grundschuel und z Chur s Gimnasium bsuecht. Dänn isch er ad Universitäte z Gämf, z München un no z Wien bim Wilhelm Meyer-Lübke go d Filology studiere. Z Wien het er syni Dokterarbet gschribe, won er drinn der romanisch Dialäkt vo S-chanf beschrybt. Er isch mit dr Martha Walin ghürootet gsi.

Drno het en die Rätoromanischi Gselschaft 1904 as eerschte Redakter für s dozmol grad plaanete romanische Wörterbuech Dicziunari Rumantsch Grischun agstelt. Zäme mit em Robert von Planta und em Chasper Pult het er s Projäkt vorbereitet, und dr Nöieburger Romanischt Louis Gauchat, wo s Wälschschwiizer Mundartwörterbuech ufpout gha het, isch ne drby mit sym Wüsse cho hälfe.

Dr Melcher isch i de bünderromanische Sproochregioone zu de Lüüt ggange go Wörter und Sprüüch vo de verschidene Idioom uufschrybe, und zwar psunders i dene Döörffer, wo am Rand vom rätoromanische Sprochpiet sind und sech d Nochbersprooche Düütsch und Iteliänisch immer wie meh is romanische Areaal usbreite.

Sid 1910 het dr Melcher syni Redakzioonsarbet nümme z Chur, sondern wider deheime z S-chanf gmacht. Drüü joor spöter isch dr Sproochwüüseschaftler wägen ere Chranket wärend dr Arbet und vill z früe im Alter vo 38 Joor gstorbe. Dr Engadyner Chasper Pult isch si Nochfolger woorde.

Wäärch 
 Davart vschins e fulasters nella lingua retorumauntscha. In Annalas da la Societad Retorumantscha, 20, 1906, S. 197–217.
 Fraseologia rumauntscha. Chur 1911.
 Gesamtbericht über den Gang der Arbeiten für das rätoromanische Idiotikon während der Zeit vom 1. Dezember 1904 bis zum 31. Dezember 1912. 1913
 Furmaziun nominala nel idiom d’Engiadin’Ota. In: Annalas da la Societad Retorumantscha, 38, 1924, S. 119–179; 39, 1925, S. 1–43.
 Dicziunari Rumantsch Grischun, Chur 1938ff.

Literatur 
 A. Casanova: Dr. Florian Melcher. In: Schweizerisches Archiv für Volkskunde, 17, 1913, S. 256.
 R. Planta: Doctor Florian Melcher. In: Annalas, 29, 1915, S. 1–15, 329–331.
 Jakob Jud:  Vorwort zum Dicziunari rumantsch grischun. In: Vox Romanica, 4, 1939, S. 1–19.

Weblink 
 Dr Afang vom DRG uf dr Websyte vom Dicziunari Rumantsch Grischun
 Adolf Collenberg: Melcher, Florian bim Lexicon istoric retic

Fuessnoote 

Sprochwüsseschaftler
Romanischt
Lexikograf
Schwiizer
Bündner
Maa